TENK KÖZSÉG ÖNKORMÁNYZAT

 Képviselő-testületének

**17/2012.(X.9.) önkormányzati rendelete**

**A talajterhelési díjról**

Tenk Község Önkormányzatának Képviselő-testülete, Magyarország Alaptörvényének 32. cikk (2) bekezdése szerinti feladatkörében eljárva, a környezetterhelési díjról szóló, 2003. évi LXXXIX. törvény (továbbiakban: Ktd.) 21/A. § (2) bekezdésében, valamint a 26. § (4) bekezdésében foglalt felhatalmazás alapján, a talajterhelési díjjal kapcsolatosan, az alábbi rendeletet (*továbbiakban*: „R”) alkotja:

## A rendelet hatálya

**1. §**

E rendelet hatálya, Tenk község közigazgatási területén, arra a környezet használóra terjed ki, aki (amely) az engedélyhez kötött környezet használata során, a környezet terhelésével járó anyagot bocsát a talajba (a továbbiakban: kibocsátó).

2. §

(1) A Ktd. szerinti kibocsátó, az általa fizetendő talajterhelési díjat, a Ktd. 3. számú melléklete alapján állapítja meg.

(2) Tenk község közigazgatási területén, a külön jogszabályban meghatározott területérzékenységi szorzó mértéke: T=1,5

(3) A vízmennyiség mérővel nem rendelkező kibocsátó esetében, 60 l/fő/nap átalány-vízmennyiség képezi a talajterhelési díj alapját.

(4) A kibocsátó a megállapított díjról évente, a tárgyévet követő év március 31. napjáig

Tenk Község Önkormányzata Jegyzőjéhez, mint önkormányzati adóhatósághoz (a *továbbiakban*: önkormányzati adóhatóság) tesz bevallást az erre rendszeresített bevallási nyomtatványon.

(5) A talajterhelési díjfizetési kötelezettséget a bankszámlával rendelkező kibocsátónak átutalási megbízással, a pénzforgalmi bankszámlával nem rendelkezőknek, belföldi postautalványon a - bevallással egyidejűleg - 62000088-11024776 számú *„Talajterhelési díj”* önkormányzati talajterhelési díj beszedési számla javára kell teljesíteni.

3. §

**A díjfizetési kötelezettség keletkezése és megszűnése**

(1) Díjfizetési kötelezettség keletkezése, vagy megszűnése esetén, a kibocsátó köteles, 30 napon belül, a változásról értesíteni az önkormányzati adóhatóságot.

 (2) A díjfizetési kötelezettség

a) a települési vízvezeték hálózatra való rácsatlakozás,

b) házi fúrt kút használatbavétele napján keletkezik.

(3) A díjfizetési kötelezettség megszűnik a közcsatorna- hálózatra való rákötés napján.

(4) Amennyiben a vízóra átírása nem történt meg a tényleges felhasználó nevére, a díjfizetésre a tényleges felhasználó köteles.

(5) Több felhasználó esetén a talajterhelési díjat a vízfizetés arányában kell megfizetni.

(6) A kibocsátó személyében történő évközi változást a szennyvízcsatorna- hálózatot üzemeltető közszolgáltatóhoz való bejelentés napjától kell figyelembe venni.

## Kedvezmények, mentességek

**4.§**

(1) A díjmentességre és a díjkedvezményre a Ktd. előírásait kell alkalmazni.

 (2) Tenk Község Önkormányzatának Képviselő-testülete, a lakossági és a nem lakossági kibocsátók részére, 90 %-os talajterhelési díjkedvezményt állapít meg a 2013. évi vízfogyasztás után.

(3) Tenk Község Önkormányzatának Képviselő-testülete teljes díjmentességet biztosít azon lakossági és nem lakossági kibocsátók részére, akik, hitelt érdemlően igazolják, hogy a szennyvízcsatorna-hálózatra, az adóévben rákötöttek.

(4) A mentességi eljárásban a közigazgatási hatósági eljárás és szolgáltatás általános szabályairól szóló, 2004. évi CXL. törvény rendelkezéseit kell alkalmazni.

## A talajterhelési díj bevallása

**5. §**

1. A kibocsátót, a díjkötelezettség keletkezéséről, megszűnéséről, az adóalap (a talajterhelési díj alapja) a díjmentességek, a díjkedvezmények és a talajterhelési díj megállapításához szükséges adatokról bevallási kötelezettség terheli.
2. A talajterhelési díjat a kibocsátónak kell megállapítania, bevallania és önadózás keretében megfizetnie.
3. A kibocsátó negyedévenként a nettó díjelőleget megállapítja, valamint az egyes negyedévekre megállapított díjelőleget, a tárgyévre vonatkozó bevallásában bevallja.

**Adatszolgáltatás**

**6. §**

1. A Heves Megyei Vízművek Zrt. (3300 Eger, Hadnagy u. 2.) a talajterhelési díj megállapításához és ellenőrzéséhez (az önkormányzati adóhatóság részére 15 napon belül, díjmentesen, írásban) nyilvántartása alapján adatot szolgáltat a talajterhelési díj alapjának meghatározásához szükséges adatokról:
	1. a szolgáltatott víz m3 -ben megjelölt, éves mennyiségéről;
	2. valamint az állami tulajdonú vízi közmű igénybevételével összefüggő locsolási kedvezményről szóló, 8/2000. (X. 18.) sz. KÖVIM rendelet 1. §-a alapján locsolásra felhasznált víz m3 -ben megjelölt mennyiségéről;
	3. az önkormányzati adóhatóság részére a kibocsátó személyének megállapításához szükséges, rendelkezésére álló adatokról.
2. A Heves Megyei Vízművek Zrt., az önkormányzati adóhatóság adóellenőrzési eljárása során közvetlenül, vagy az adóhatóság által megbízott szakértő által történő megkeresésére – 15 napon belül, díjmentesen, írásban – köteles adatot szolgáltatni arról, hogy:
	1. adott ingatlan esetében a csatornahálózatra való rákötés megtörtént-e, vagy sem;
	2. az önkormányzati adóhatóság részére arról, hogy a rendelkezésére álló adatok szerint – adott esetben - a kiépített szennyvízcsatornára való rákötésnek vannak-e műszaki akadályai.
3. Az önkormányzati adóhatóság a talajterhelési díj megállapításával összefüggő személyes adatokat, kizárólag a kibocsátó azonosítására, a bevallások ellenőrzésére használhatja fel.
4. A talajterhelési díj fizetésére kötelezett kibocsátókról, valamint a talajterhelési díj fizetésére vonatkozó díjmentességben részesülő személyekről az önkormányzati adóhatóság nyilvántartást vezet.

**Egyebek**

**7.§.**

**A talajterhelési díj felhasználása**

(1) A talajterhelési díj beszedési számlán rendelkezésre álló összeget havonta, a tárgyhót követő hónap 10. napjáig át kell utalni az önkormányzat költségvetési elszámolási számlája javára.

(2) A Képviselő- Testület, évente a tárgyévi költségvetése megállapításakor, konkrét környezetvédelmi feladatok meghatározása mellett dönt a Ktd. 21.§.(2)-(3) szerinti felhasználásáról.

**Záró rendelkezések**

**8. §**

(1) Ez a rendelet 2013. január 1. napján lép hatályba.

(2) E rendelet hatálybalépését követően, első alkalommal, a 2014. évi díjfizetési kötelezettségről, 2014. március 31-ig kell bevallást tenni a 2013. évi tényleges vízfogyasztási adatok alapján.

(3) Kihirdetéséről – a helyben szokásos módon – a körjegyző gondoskodik.

**Tenk, 2012. október 2.**

**Szopkó Tamás Dányiné Szórád Ibolya**

 **polgármester körjegyző**

**Záradék:**

Kihirdetve: 2012. október 9.

Dányiné Szórád Ibolya

 körjegyző